**Informatīvais ziņojums**

**Par ES Padomes Augsta līmeņa konkurētspējas un izaugsmes darba grupas neformālās sanāksmes, kas notiks 2015.gada 15.-16.jūnijā Rīgā/Jūrmalā, iekļaušanu Latvijas prezidentūras Eiropas Savienības Padomē Latvijā notiekošo pasākumu kalendārā**

**Sanāksmes iekļaušanas kalendārā pamatojums**

Balstoties uz iepriekšējo prezidentūru aizsākto darbu pie Augsta līmeņa konkurētspējas un izaugsmes darba grupas G.24 (turpmāk – HLG) izveides par patstāvīgu Padomes sagatavošanas formātu, Latvijas prezidentūras sākumā ir pabeigts formālais HLG izveides process – ir nozīmēts vadītājs un vietnieki, nominēti biedri un apstiprināta HLG darba programma 2015.gadam.

Darba grupa ir aizveidota ar mērķi stiprināt ES Konkurētspējas ministru padomes lomu ES politiku izvērtēšanā, kas ir īpaši svarīgi, ņemot vērā to, ka ES konkurētspēja pasaulē turpina samazināties un to ir nepieciešams stiprināt.

Līdz ar darba grupas izveidi, minētās HLG vadīšana ir uzticēta Latvijai. To vada Ekonomikas ministrijas valsts sekretāra vietniece Zaiga Liepiņa. Latvija šo darba grupu vadīs līdz 2015.gada beigām, par ko ir informēti Ministru kabineta locekļi (2015.gada 3.februāris, protokols Nr.6, 36.§, TA-230-IP).

Apstiprinātā HLG darba programma aptver periodu līdz Trio-prezidentūras beigām, t.i. 2015. gada beigām. Latvijas vadībā ir uzsākts darbs pie darba programmas īstenošanas, kas aptver sešas darbības jomas:

A. Regulāro ES Konkurētspējas ministru padomju politisko debašu sagatavošana;

B. Sākotnējo viedokļu apmaiņa par nozīmīgākajām Eiropas Komisijas 2015. gada darba programmā plānotajām iniciatīvām, t.sk.:

* Digitālā Vienotā tirgus pasākumu kopumu (4. iniciatīva);
* Enerģētikas un klimata pakotnes – konkurētspējas aspektiem (5. iniciatīva);
* Iekšējā tirgus stratēģiju precēm un pakalpojumiem (7. iniciatīva);

C. Diskusijas un viedokļu apmaiņa ar Eiropas Komisiju par nozīmīgākajiem Normatīvās atbilstības un izpildes programmas (REFIT) pasākumiem;

D. Viedokļu apmaiņa par tām ES likumdošanas iniciatīvām, kas balstītas uz ESDL 114. un 173.pantu un kurām var atstāt būtisku ietekmi uz rūpniecības konkurētspēju un iekšējo tirgu;

E. Konkurētspējas uzraudzības ziņojumu, kā arī iepriekš pieņemto ES Konkurētspējas ministru padomes secinājumu izpildes progresa izvērtēšana;

F. Diskusijas un informācijas apmaiņa ar ieinteresētajām pusēm un ideju laboratorijām par izaugsmes un konkurētspējas jautājumiem.

Latvijas un Luksemburgas prezidentūras laikā kopā ir paredzētas četras formālās sanāksmes, kas nav pietiekami, lai aptvertu visus darba programmas elementus.

Darba grupas neformālajai sanāksmei būs īpaša loma, lai nodrošinātu sekmīgu Latvijas prezidentūras izvirzīto mērķu sasniegšanu.

Neformālās sanāksmes datumi ir saskaņoti ar darba grupas vadītāju un viņa vietniekiem – Luksemburgas un Itālijas pārstāvjiem, kā arī Eiropas Komisiju.

Tā kā sanāksmi paredzēts rīkot Latvijas prezidentūras laikā, pasākumu ir nepieciešams iekļaut Latvijas prezidentūras Eiropas Savienības Padomē laikā Latvijā notiekošo pasākumu kalendārā kā B līmeņa pasākumu.

**Izmaksas un finansēšanas avoti**

Tiek plānots, ka pasākums notiks 15.-16 jūnijā Rīgā/Jūrmalā, kur jautājumu apspriešanai tiks organizētas diskusijas vairākās paralēlās sesijās mazākās darba grupās.

Pasākuma organizēšanu nodrošinās Ekonomikas ministrija sadarbībā ar Latvijas prezidentūras ES Padomē sekretariātu (turpmāk – Sekretariāts):

* konferenču telpu īri, ēdināšanas izdevumus un citus ar pasākuma organizēšanu saistītos pakalpojumus segs Ekonomikas ministrija;
* suvenīrus pasākumu dalībniekiem nodrošinās Sekretariāts.

Ekonomikas ministrija pasākuma izmaksas plāno 14 300 EUR apmērā, kas tiks nodrošināts esošo budžeta līdzekļa ietvaros no 96.00.00 finanšu programmas Latvijas prezidentūras Eiropas Savienības padomē nodrošināšana 2015.gadā”.

Ekonomikas ministre D.Reizniece-Ozola

Vīza: Valsts sekretāra pienākumu izpildītāja

Valsts sekretāra vietniece Z.Liepiņa

30.04.2015.

486

Māra Rone

67013265, mara.rone@em.gov.lv